钦定古今图书集成/明伦汇编/闺媛典/第059卷 > 吴茂才妻高氏
## 钦定古今图书集成/明伦汇编/闺媛典/第059卷 > 吴茂才妻高氏

按《南皮县志》：“高氏，吴茂才妻，河间府人。茂才年二十
九，始娶高。高甫十七，执妇道甚谨。茂才遘痞疾卧床，
高昕夕进𫗴粥，除粪污，逾年不怠。茂才知不可起，执
高手曰：‘吾不起，命也。愿汝早得佳偶，以答汝劳’。高曰：
‘如君言，是贰妾也。君逝，当与俱耳’。”吴每言及，高即却
走。后茂才卒，殓葬毕，高哀毁不食者累日，父母与氏
舅谋欲夺其志。卜日将嫁，闻于高谩应曰：“如命，请得
絮酒炙鸡，致辞于亡者。”舅曰：“贫无以备，请楮钱瓣香。”
曰：“亦无以备。”妇恐疑而阻之，遂往墓侧，哭尽哀。墓前
有树，仅拱把，脱足缠，就缢死。跪而向墓，面色如生。